اَنچیں نوبت ئے اَتکگ
دُراھیں ھلک ویران اِنت
دل منی پریشان اِنت
بے ترا منی اَرواہ
زندگی اِدا گران اِنت
وھد ءِ پُلّ گیمُرتاں
گوات ءَ تاک ءَ پَن بُرتاں
واھگانی دنیا ءَ
زند ءِ ھمسپر مُرتاں
جیڈگانی با پُشت ءَ
ھاکاں دل وتی مُشت ءَ
دھر ءِ کاتل ءَ مارا
بے ملامت ءَ کُشت ءَ
نشتگاں شپ ءِ نیم اِنت
ماھکان اَندیم اِنت
داتگیں تئی درداں
زندگی تہ ءَ زیم اِنت
پرچا ترانگ ءِ آچِش
سوتکگ تو منی مانِش
بلکیں بود کنت باندا
مُرتگیں دلانی چِش
چرس ءُ بنگ ءُ تریاکیں
دل منی تہ ءَ چاکیں
ھر گُور ءَ بِہ چار ءِ نوں
ڈیھ ءَ (۱) بَمبنی تراکیں
اَنچیں نوبت ئے اَتکگ
درد ءِ کیامت ئے اَتکگ
پُرس تو منی داشتگ
مَرگ ناگت ئے اَتکگ
سُتکگاں دُرھیں میتگ
سِستگاں دل ءِ رَگ رَگ
زالم اِیں شریف وھد ءَ
پُروشتگاں تئی چیدگ
(۱)بَمبانی
شریف مومن